การประปาส่วนภูมิภาค ลดค่าน้ำประปาร้อยละ 10 บ้านที่อยู่อาศัยและกิจการขนาดเล็ก  2 เดือน โดยไม่ต้องลงทะเบียนเพื่อรับสิทธิ
นายสมบูรณ์ สุนันทพงศ์ศักดิ์ ผู้ว่าการการประปาส่วนภูมิภาค (กปภ.) กล่าวว่า ตามมติคณะรัฐมนตรีเพื่อลดผลกระทบประชาชนจากสถานการณ์การแพร่ระบาดของโรคโควิด -19 โดยการประปาส่วนภูมิภาค ลดค่าน้ำประปาร้อยละ 10 สำหรับบ้านที่อยู่อาศัยและกิจการขนาดเล็ก (ไม่รวมส่วนราชการและรัฐวิสาหกิจ) เป็นระยะเวลา 2 เดือน สำหรับยอดการใช้น้ำประปาประจำเดือนพฤษภาคม - มิถุนายนนี้ (ใบแจ้งค่าน้ำประปาที่ออกในเดือนมิถุนายน – กรกฎาคม 2564) นอกจากนี้ การประปาส่วนภูมิภาค ยังได้สนับสนุนน้ำดื่มบรรจุขวดของ กปภ. กว่า 80,000 ขวด มอบให้กับโรงพยาบาลสนามทั่วประเทศประมาณ 50 จังหวัด และยังติดตั้งระบบน้ำประปาให้กับโรงพยาบาลสนามและตรวจสอบคุณภาพน้ำให้ด้วย พร้อมให้ความมั่นใจน้ำประปาปลอดภัยตามมาตรฐานที่องค์การอนามัยโลกกำหนด ทั้งนี้ ภายใต้มาตรการป้องกันและควบคุมเพื่อลดความเสี่ยงการแพร่ระบาดโควิด-19 ขอแนะนำให้ลูกค้าใช้บริการผ่านระบบออนไลน์ของ กปภ. ซึ่งสามารถใช้งานได้สะดวกสบายทุกที่ทุกเวลาตลอด 24 ชั่วโมง และทำธุรกรรมได้หลากหลาย เช่น ตรวจสอบและชำระค่าน้ำประปา ขอติดตั้งประปาใหม่ และลงทะเบียนขอคืนเงินประกันการใช้น้ำ รวมถึงแจ้งท่อแตกรั่วและแจ้งปัญหาการใช้บริการ ผ่าน 3 ช่องทางได้แก่ เว็บไซต์ของ กปภ. www.pwa.co.th , แอปพลิเคชัน PWA1662 และLine Official Account @PWAThailand สอบถามข้อมูลเพิ่มเติมได้ที่ PWA Contact Center โทร. 1662 ให้บริการตั้งแต่เวลา 07.00 น. - 23.00 น. ทุกวัน